Up-575/04
Datum: 2005-09-23T00:00:00.000+02:00
ecli: ECLI:SI:USRS:2005:Up.575.04
vrsta: posamični akt
zadeva: ustavna pritožba
objavljeno: Neobjavljeno | 23.09.2005
dokument: US24985
akt: Ustavna pritožba A. A. zoper sklep Vrhovnega sodišča št. VIII Ips 100/2004 z dne 18. 5. 2004
Ustavna pritožba A. A. zoper sodbo Višjega delovnega in socialnega sodišča št. Pdp 2086/2001 z dne 22. 1. 2004 v zvezi s sodbo Delovnega sodišča v Mariboru, Oddelka v Slovenj Gradcu, št. Pd 14/2001 z dne 17. 10. 2001
resitev: nesprejem ustavne pritožbe
izrek: Ustavna pritožba A. A. zoper sklep Vrhovnega sodišča št. VIII Ips 100/2004 z dne 18. 5. 2004 se ne sprejme.

Ustavna pritožba A. A. zoper sodbo Višjega delovnega in socialnega sodišča št. Pdp 2086/2001 z dne 22. 1. 2004 v zvezi s sodbo Delovnega sodišča v Mariboru, Oddelka v Slovenj Gradcu, št. Pd 14/2001 z dne 17. 10. 2001 se zavrže.
stavek: V okviru preizkusa skladnosti izpodbijane odločitve z 22. členom Ustave lahko Ustavno sodišče preizkuša tudi, ali je odločitev sodišča tako očitno napačna, da bi jo bilo mogoče označiti za samovoljno oziroma arbitrarno. Stališču Vrhovnega sodišča, da se pri odločanju o dopustnosti revizije kot vrednost spornega predmeta upošteva le vrednost glavnega zahtevka brez obresti, ni mogoče očitati očitne napačnosti.Ker je ustavna pritožba zoper sodbo sodišča druge stopnje prepozna, jo je bilo treba zavreči.
odlocitev: sklep
geslo: 1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
5.3.13.18 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Enakost orožij (22, 14).
podlaga: Člen 22, Ustava [URS] 
Člen 55.1.1, 55.2.1, Zakon o Ustavnem sodišču [ZUstS]
datum_vloge: 2004-08-02T22:00:00.000Z
datum_odlocitve: 2005-09-22T22:00:00.000Z

# Up-575/04 - 7

23. 9. 2005

## SKLEP

Ustavno sodišče je v postopku za preizkus ustavne pritožbe A. A. iz Ž. na Ž., ki ga zastopa B. B., odvetnica v Z., na seji senata dne 1. septembra 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

sklenilo:

Ustavna pritožba A. A. zoper sklep Vrhovnega sodišča št. VIII Ips 100/2004 z dne 18. 5. 2004 se ne sprejme.

Ustavna pritožba A. A. zoper sodbo Višjega delovnega in socialnega sodišča št. Pdp 2086/2001 z dne 22. 1. 2004 v zvezi s sodbo Delovnega sodišča v Mariboru, Oddelka v Slovenj Gradcu, št. Pd 14/2001 z dne 17. 10. 2001 se zavrže.

### OBRAZLOŽITEV

#### A.

Sodišče prve stopnje je zavrnilo tožbeni zahtevek pritožnika za plačilo razlike v plači z zakonskimi zamudnimi obrestmi. Višje sodišče je potrdilo sodbo sodišča prve stopnje. Pritožnikovo revizijo zoper sodbo Višjega sodišča je Vrhovno sodišče zavrglo. Ugotovilo je, da vrednost izpodbijanega dela pravnomočne sodbe ne dosega revizijskega cenzusa.

Pritožnik v ustavni pritožbi navaja, da sta sodišči prve in druge stopnje odločali arbitrarno, s čimer mu je bila kršena pravica iz 22. člena Ustave. V zvezi s tem obširno pojasnjuje, zakaj sta izpodbijani sodni odločbi po njegovem mnenju napačni. Glede izpodbijanega sklepa Vrhovnega sodišča meni, da je nezakonit, ker vrednost spornega predmeta skupaj s pripadki bistveno presega revizijski cenzus. Zatrjuje tudi kršitev pravic iz 14. in 23. člena Ustave.

#### B.

Ustavno pritožbo zoper sklep Vrhovnega sodišča o zavrženju revizije utemeljuje pritožnik z navedbami o nezakonitosti takšne odločitve. Ustavno sodišče ni instanca sodiščem, ki odločajo v sodnem postopku, in ne presoja samih po sebi nepravilnosti pri ugotovitvi dejanskega stanja ter pri uporabi materialnega in procesnega prava. V skladu s prvim odstavkom 50. člena Zakona o Ustavnem sodišču (v nadaljevanju ZUstS) Ustavno sodišče preizkusi le, ali so bile z izpodbijano sodno odločbo kršene človekove pravice ali temeljne svoboščine. V okviru preizkusa skladnosti izpodbijane odločitve z 22. členom Ustave lahko sicer Ustavno sodišče preizkuša tudi, ali je odločitev sodišča tako očitno napačna, da bi jo bilo mogoče označiti za samovoljno oziroma arbitrarno. Vendar pa pritožniku z izpodbijanim sklepom Vrhovnega sodišča ta ustavna pravica ni bila kršena. Stališču Vrhovnega sodišča, da se v pritožnikovem primeru pri odločanju o dopustnosti revizije kot vrednost spornega predmeta upošteva le vrednost glavnega zahtevka brez obresti, ni mogoče očitati očitne napačnosti. Obresti se namreč upoštevajo le, če se uveljavljajo kot glavni zahtevek, česar pa pritožnik ni storil (39. člen Zakona o pravdnem postopku, Uradni list RS, št. 26/99 in nasl. – ZPP). Zato Ustavno sodišče ustavne pritožbe v tem delu ni sprejelo (1. točka izreka).

Pritožnik izpodbija tudi sodbo Višjega sodišča v zvezi s sodbo sodišča prve stopnje. Po prvem odstavku 52. člena ZUstS se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba. Pritožnik je ta rok očitno zamudil. Po podatkih, ki jih je Ustavnemu sodišču posredovalo Delovno sodišče v Mariboru, Oddelek v Slovenj Gradcu, je bila izpodbijana sodba Višjega sodišča pritožnikovi pooblaščenki vročena dne 2. 2. 2004. Ustavna pritožba zoper sodbo Višjega sodišča, vložena dne 2. 8. 2004, je torej očitno prepozna. Zato jo je Ustavno sodišče zavrglo (2. točka izreka).

#### C.

Senat Ustavnega sodišča je sprejel ta sklep na podlagi prve alineje drugega odstavka 55. člena, prve alineje prvega odstavka 55. člena ZUstS ter tretje alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata

Milojka Modrijan